[Foto’s] Kaper doodgeskiet, een vas ná hoëspoed-jaagtogDie Polo wat gekaap is. Foto’s: Bron ŉ Vermeende kaper is Dinsdag in KwaZulu-Natal doodgeskiet en een is in hegtenis geneem ná ŉ hoëspoed-jaagtog met die polisie wat toevallig in die omgewing ŉ spesiale operasie uitgevoer het om kapings te bekamp. Maj. Thulani Zwane, provinsiale polisiewoordvoerder, het gesê beamptes van die Bayview-polisie in Chatsworth, wes van Durban, was omstreeks 04:45 in die omgewing toe hulle ŉ verdagte grys Volkswagen Polo opgemerk het. “Die Polo het teen ŉ hoë spoed gery. Die beamptes het die motor agternagesit. Die insittendes van die Polo het op die polisie losgebrand toe hulle besef het hulle word agtervolg. Die polisie het teruggeskiet en een verdagte noodlottig gewond,” het Zwane gesê. Een verdagte is in hegtenis geneem en ’n ander een kon daarin slaag om te voet te ontsnap nadat die motor waarin hulle was, gebots het. Daar is reeds vasgestel dat die Polo in die Chatsworth-omgewing gekaap is. Die polisie het op ŉ vuurwapen beslag gelê. “Die vuurwapen sal vir ballistiese toetse gestuur word om te bepaal of dit met ander misdrywe verbind kan word.” Die 27-jarige verdagte wat in hegtenis geneem is, sal binnekort in die Chatsworth-landdroshof verskyn op aanklagte van die besit van vermeende gesteelde eiendom, die besit van ŉ ongelisensieerde vuurwapen en poging tot moord. Zwane het gesê daar word vermoed dat die mans met ander kapings in die omgewing verbind word. Die soektog na die ontsnapte man duur voort.